रामपुरा फूल (बठिंडा)। नौकरी की मांग को लेकर आंदोलन कर रहे टीईटी पास बेरोजगार अध्यापकों ने रविवार को रामपुरा फूल में राज्य स्तरीय रैली कर संघर्ष का ऐलान किया। सरकार की नीतियों से खफा अध्यापकों ने शिक्षा मंत्री व रामपुरा फूल के विधायक सिकंदर सिंह मलूका के नानके गांव लहरा धूरकोट में पानी की टंकी पर चढ़कर प्रशासन को खुली चुनौती भी दी। इस दौरान उनके साथी अध्यापकों ने बठिंडा-चंडीगढ़ जीटी रोड पर जाम लगाया। देर शाम तक पानी की टंकी पर चढ़े अध्यापक व सड़क पर धरना दे रहे उनके साथी उसी तरह मौके पर जमे हुए थे।